钦定古今图书集成/理学汇编/经籍典/第089卷 > 《射隼高墉赋》〈以君子藏器待时为韵〉敬骞
## 钦定古今图书集成/理学汇编/经籍典/第089卷 > 《射隼高墉赋》〈以君子藏器待时为韵〉敬骞

养形元豹兮，以隐雾而成文；振羽飞蛾兮，因附火而
自焚。彼纷然之落隼，识昧此而丧群。诚不知高非小
者所处，静为躁者之君。苟失度而栖适，将受毙而何
云。且夫长墉崇崇，矗若云峙；飞隼倏随风止。曾
不料其微陋，焉更知其休否？故疾恶之。夫善射之子，
操骍角之弓，调白羽之矢；纵穿杨之妙，呈落雁之美；
量远近于目端，审高下于规里。纷洞胸而达掖，果裂
素而破嘴。原夫刚镞初架，劲弦正张。引弯弯之月影，
迸的的之星光；铲毛羽之振迅，挫容貌之昂藏。审必
中而复发，固焉用而不臧。若乃处身顺理，投迹知常，
时决起而无滞，或怒飞而有方，烟云足以遐赏，翳荟
足以来翔，必绝捐躯之患，岂贻在彀之殃。是则素有
隽志，往无不利。藏器者人，获隼者器，矢应弦而上激，
禽应矢而横坠。微隼谅比于小人，高墉亦方于重位，
苟不戒于游处，曾何免于颠踬？士有五善，斯在载櫜
有待。丽龟之知未忘，贯隼之诚勿改。幸文武之不坠，
希葑菲之必采。则知发矢有期，获禽俟时。想大《易》之
灵文，微言可赜；稽高墉之元象，壮立空持。既是则而
是效，永念兹而在兹。